ליאור ייני

[250px|ממוזער|שמאל|[התרנגולים. משמאל לימין: ליאור ייני, ישראל פוליאקוב, עליזה רוזן, גברי בנאי, דבורה דותן]]
[ממוזער|שמאל|250px|[מני פאר מראיין את ייני בתוכנית האירוח "סיבה למסיבה" בערוץ 1 בשנות ה-80 של המאה ה-20]]
**ליאור ייני** (2 בספטמבר 1936 – 2 בינואר 2021) היה זמר ושחקן ישראלי. מהזמרים הבולטים בישראל בשנות ה-60 וה-70 של המאה ה-20.

## ביוגרפיה
ייני נולד בקיבוץ אפיקים, בנם של חיים ופנינה ייני, שעלו לארץ ישראל מרוסיה בתחילת המאה ה-20, מראשוני ומקימי קיבוץ אפיקים. סיים את לימודיו בבית הספר התיכון המשותף של עמק הירדן בית ירח, ועשה את שירותו הצבאי בחטיבת גולני.

בשנת 1961 השתתף ייני בהצגה "כנרת כנרת" של תיאטרון הקאמרי. ב-1963 הצטרף לתוכנית השנייה של להקת "התרנגולים" בניהולה ובהדרכתה של נעמי פולני. הלהקה התפרקה אחרי שתי תוכניות, וב-1966 הקימה פולני עם חלק מיוצאי "התרנגולים" את להקת "החמציצים", שבה היו חברים ייני, עליזה רוזן, דבורה דותן וצביקה גרטל.

ב-1967 הקליט ייני תקליטון עם השיר הקצר "שיר הכרם" שכתב יעקב שבתאי והלחין סשה ארגוב לסרט "הוא הלך בשדות". באותה שנה השתתף ייני בסרט הקולנוע "סיירים" של מיכה שגריר, לצידם של אילי גורליצקי וזאב רווח. ייני היה שותף להקלטת השיר "עמיחי" מתוך הסרט. ב-1968 גילם את התפקיד הראשי במחזמר המצליח "איי לייק מייק" בתיאטרון גיורא גודיק, בו שר במבטא אמריקאי את "מה צריך בסך הכל בן אדם" ואת "שיר הטרמפ".

ב-1969 כיכב ב"הלוך הלכה החבריא", מופע של שירי מחאה רוסיים שתרגם מרוסית יעקב שבתאי. דרורה חבקין הייתה המנהלת המוזיקלית והמעבדת של המופע, ולצידו של ייני הופיעו דודו אלהרר, תמי ספיבק, יצחק כפרי ואמנון ברנזון. ייני שר את השיר המצליח ביותר מתוך המופע "בדומיה" מאת המשורר הרוסי יבגני יבטושנקו. עוד באותה שנה שיחק בתפקיד הראשי במחזה "שמשון" מאת יגאל מוסינזון בתיאטרון הבימה וכן השתתף בסרטו העלילתי של דוד פרלוב "42:6", ביוגרפיה אפיזודית של דוד בן-גוריון.

ב-1969 הוציא ייני תקליטון עם השיר "היא יושבה לחלון" של ביאליק ללחן של דרורה חבקין. ב-1970 יצא האלבום הראשון שלו "תודה רבה", שכלל נוסף לשיר הנושא שירים כמו "את חכי לי ואחזור", "שיר הפרטיזנים", "ביום קיץ" והשיר במקצב הבוסה נובה "בואי לאילת".

ב-1972 שיחק ייני בתפקיד הראשי בסרטו של אברהם הפנר "לאן נעלם דניאל וקס?". בסרט הוא מגלם ישראלי יורד שהפך לזמר בארצות הברית, וכשהוא חוזר ארצה הוא מחפש יחד עם חבריו ללימודים את מי שהיה "מלך הכיתה" ואליל הבנות. ייני גם שר את שיר הנושא בסרט, אגדה יפנית, שהלחין אריאל זילבר למילים של אהוד מנור.

ב-1973 הופיע ייני בערב שירי מיקיס תאודוראקיס שתורגמו לעברית על ידי אביבה אורשלום - ילידת בולגריה ותלמידת אומרם מיכאל איבנהוב. השתתפו במופע עוזי חיטמן, נורית גלרון, יונית שוהם, גיא יפה ונגה שלם. בין השירים הבולטים במופע היו "אפריל זהוב", "הנער החייכני" ו"אנחנו שניים". את העיבודים לשירים ביצע המעבד של תיאודודקיס, יאניס דידיליס, ובהקלטות השתתפו מלוויו המקוריים של תיאודורקיס שהיו איתו אז בישראל בסיבוב הופעות.

בשנות השבעים שיתף ייני פעולה עם אביבה אורשלום בניהול "תיאטרון השמש" ו"המרכז לטיפוח הזרם ההרמוני", ועבד יחד אתה על אלבומי מוזיקה. באותה תקופה הסב את שמו מ"ליאור" ל"אליאור" (אף על פי ששמו מפורסם עד היום כליאור). ב-1976 הוציאו ייני ואורשלום את האלבומים "שירים רוסיים אהובים - קלינקה" – מופע עם דני כץ בבימוי אוריאל זוהר. "השלום שלי" – אלבום שכלל שירי שלום שנכתבו על ידי ילדים; ו"איתך תמיד", אלבום שבו כתב ייני את מילות השירים. ייני ואורשלום נסעו לחיות בצרפת, וכעבור שמונה שנים חזר ייני לישראל. הוא חידש את הקריירה שלו בעיקר בתיאטרון. ב-1987 הופיע במחזמר "עלובי החיים" בתיאטרון הקאמרי בתפקיד המפקח ז'אבר לצידם של דודו פישר, ריקי גל ותיקי דיין. עוד באותה שנה הלחין עבור מיקי קם את השיר "קזינו עולמי", שכתבה דפנה עבר הדני. השיר התמודד בקדם-אירוויזיון 1987, הגיע למקום השלישי, וזכה להצלחה גדולה. גם צולם לו קליפ בתוכנית "להיט בראש", וזהו השיר היחיד של קם שהופיע בתוכנית זו.

ב-1995 העלה מופע של שירים מאת המשורר והזמר הרוסי ולדימיר ויסוצקי בתרגומו של ייני. ב-2003 יצא התקליט "חדש וישן - סדרת מבראשית", הכולל את שירי אלבומו הראשון ואוסף משיריו הידועים.

בשנת 2020 לקח ייני חלק בפרויקט "שרים אלתרמן", אשר הכיל אוסף פזמונים מאת נתן אלתרמן, בהפקתו של רוני ידידיה. השניים הקליטו את השיר "בערב כזה" ("שיר בחרוזים אדומים").

### חיים אישיים
בין השנים 1959 עד 1962 היה נשוי לשחקנית זמירה עילם. 

בין השנים 1963 עד 1970 היה נשוי לנעמי פולני. ולזוג נולדו בן ובת: השחקן והזמר יותם ייני, ואיה - אחות; שניהם חזרו בתשובה בהתבגרותם.  

מאוחר יותר בת זוגו הייתה אביבה אורשלום והוא נסע בעקבותיה לצרפת. הקשר ביניהם הסתיים באמצע שנות השמונים.

אחרי חזרתו ארצה הכיר ייני את אחייניתה של פולני, רותי, שהפכה לבת זוגו לחיים, לשניים נולד בן, שרן ייני.

ייני נפטר ב-2 בינואר 2021 ונטמן בבית העלמין ירקון.

## דיסקוגרפיה
; כחלק מלהקה
* התרנגולים, האלבום השני (1963)
* החמציצים (1966)
* שירי תיאודוראקיס (1973)
; כסולן
* תודה רבה (1970)
* השלום שלי (1976)
* שירים רוסיים אהובים - קלינקה (1976)
* ליאור ייני שר ויסוצקי (1995)
* חדש וישן - סדרת מבראשית (2003)

## פילמוגרפיה
* "סיירים" (1967)
* "42:6" (1969)
* "לאן נעלם דניאל וקס?" (1972)
* "המשאית" (1972)

## קישורים חיצוניים

* איריס קול, קול מן העבר - ליאור ייני, באתר הערוץ הראשון, 11 בספטמבר 2014
* 
* 
* **עם מותו** |בן שלו, לקול הפלדה הענוגה של ליאור ייני שמור מקום בפנתיאון הזמרים שלנו | ניצן פינקו, הזמר והשחקן ליאור ייני מת בגיל 84 | באתר הארץ 3 בינואר 2021

## הערות שוליים

קטגוריה:זמרים ישראלים
קטגוריה:זמרים השרים בעברית
קטגוריה:שחקני קולנוע וטלוויזיה ישראלים
קטגוריה:שחקני תיאטרון ישראלים
קטגוריה:חברי להקת התרנגולים
קטגוריה:חברי להקת החמציצים
קטגוריה:משתתפי פסטיבל הזמר והפזמון
קטגוריה:רמת אביב: אישים
קטגוריה:אפיקים (קיבוץ): אישים
קטגוריה:בוגרי תיכון בית ירח
קטגוריה:חיילי חטיבת גולני
קטגוריה:אישים הקבורים בבית הקברות ירקון
קטגוריה:ישראלים שנולדו ב-1936
קטגוריה:ישראלים שנפטרו ב-2021